У інтэрв’ю “Новаму часу жыхарка горада Бабруйск (Магілёўская вобласць) Любоў Санкевіч адзначыла, што яна прыехала ў сталіцу на акцыю з надзеяй на перамены. З гэтай надзеяй яна жыве ўжо 11 гадоў. “Я працавала старшым бухгалтарам па складанні сабекошту выпускаемай прадукцыі на Бабруйскім заводзе трактарных дэталяў і агрэгатаў – філіяле Мінскага трактарнага завода. Я імкнулася захоўваць дзяржаўную маёмасць згодна з заклікам Прэзідэнта Рэспублікі Беларусь. Але 16 сакавіка 2001 года я была звольнена з прадпрыемства, бо выступіла супраць падвойнага завышэння фактычнага сабекошту дэталяў, – сказала Санкевіч. Паводле яе слоў, пасля таго, як судовыя інстанцыі Беларусі адмовіліся задаволіць яе пазоў аб узнаўленні на працы, яна звярнулася ў органы пракуратуры. “У 2008 годзе Генеральная пракуратура двойчы выносіла пратэсты на рашэнне суда па маёй справе, аднак Вярхоўны суд адмовіўся задаволіць гэтыя пратэсты, – паведаміла Санкевіч.